mobilizacijos ir pilietinio pasipriešinimo departamentO
prie krašto apsaugos ministerijos
DIREKTORIUS

ĮSAKYMAS

DĖL VALSTYBĖS MOBILIZACINIŲ GALIMYBIŲ KATALOGO RENGIMO METODIKOS PATVIRTINIMO

2022 m. gegužės 4 d. Nr. V-108

Vilnius

Vadovaudamasis Lietuvos Respublikos mobilizacijos ir priimančiosios šalies paramos
įstatymo 16 straipsniu ir įgyvendindamas Valstybės mobilizacinių galimybių katalogo sudarymo ir tvarkymo, jame kaupiamos informacijos teikimo mobilizacijos sistemos subjektams ir kitiems subjektams, kuriems tokia informacija teikiama pagal tarptautinius įsipareigojimus, tvarkos aprašo, patvirtinto Lietuvos Respublikos Vyriausybės 2022 m. sausio 5 d. nutarimu Nr. 23 „Dėl Lietuvos Respublikos mobilizacijos ir priimančiosios šalies paramos įstatymo įgyvendinimo“, 7 punktą,

t v i r t i n u Valstybės mobilizacinių galimybių katalogo rengimo metodiką (pridedama).

Direktorius	Virginijus Vitalijus Vilkelis

PATVIRTINTA

Mobilizacijos ir pilietinio

pasipriešinimo departamento

prie Krašto apsaugos ministerijos

direktoriaus 2022 m. gegužės 4 d.

įsakymu Nr. V-108

VALSTYBĖS MOBILIZACINIŲ GALIMYBIŲ KATALOGO

RENGIMO Metodika

I SKYRIUS

BENDROSIOS NUOSTATOS

1.	Valstybės mobilizacinių galimybių katalogo rengimo metodika (toliau – Metodika) nustato Valstybės mobilizacinių išteklių katalogo (toliau – Mobilizacijos katalogas) ir Priimančiosios šalies paramos galimybių katalogo (toliau – Paramos katalogas) turinio ir formos reikalavimus.

2.	Metodika parengta vadovaujantis Lietuvos Respublikos mobilizacijos ir priimančiosios šalies paramos įstatymu, Valstybės mobilizacinių galimybių katalogo sudarymo ir tvarkymo, jame kaupiamos informacijos teikimo mobilizacijos sistemos subjektams ir kitiems subjektams, kuriems tokia informacija teikiama pagal tarptautinius įsipareigojimus tvarkos aprašu, patvirtintu Lietuvos Respublikos Vyriausybės 2022 m. sausio 5 d. nutarimu Nr. 23 „Dėl Lietuvos Respublikos mobilizacijos ir priimančiosios šalies paramos įstatymo įgyvendinimo“, ir Vyriausiosios sąjungininkų pajėgų būstinės (angl. SHAPE) 2019 m. vasario 26 d. patvirtinta Šiaurės Atlanto sutarties organizacijos (angl. NATO) reagavimo pajėgų logistikos duomenų teikimo standartine veiklos procedūra (angl. NRF logistics data provision standard operating procedure (SOP)).

3.	Metodikoje vartojamos sąvokos atitinka Mobilizacijos ir priimančiosios šalies paramos įstatyme ir Lietuvos Respublikos valstybės informacinių išteklių valdymo įstatyme apibrėžtas sąvokas.

II SKYRIUS

MOBILIZACIJOS KATALOGO TURINIO IR FORMOS REIKALAVIMAI

4.	Mobilizacijos kataloge pateikiama informacija apie mobilizacinius išteklius, reikalingus ginkluotosioms pajėgoms ir civilinėms mobilizacijos institucijoms (toliau – CMI).

5.	Mobilizacijos ir pilietinio pasipriešinimo departamentas prie Krašto apsaugos ministerijos (toliau – Departamentas) Mobilizacijos katalogui sudaryti ir atnaujinti reikalingą informaciją gauna iš Valstybės informacinių išteklių.

6.	Jei Valstybės informaciniuose ištekliuose reikalingos informacijos Mobilizacijos katalogui sudaryti ar atnaujinti nėra arba jos nepakanka, Departamentas kreipiasi į CMI ir kitas valstybės ir savivaldybių institucijas, įstaigas ir ūkio subjektus, prašydamas aktualios informacijos katalogui papildyti ir pateikdamas užpildyti Departamento direktoriaus patvirtintas formas.

7.	CMI, kitos valstybės ir savivaldybių institucijos ir įstaigos, mobilizacijos ūkio subjektai gavę Departamento prašymą dėl Mobilizacijos katalogo sudarymui reikalingos informacijos pateikimo, šią informaciją Departamentui pateikia užpildydami Departamento jiems pateiktas formas.

8.	Mobilizacijos katalogas sudaromas, tvarkomas ir duomenys kaupiami Excel formato duomenų lentelėse (Valstybės mobilizacinių galimybių katalogo rengimo metodikos Mobilizacijos katalogo1–9 priedai).

9.	Mobilizacijos kataloge kaupiami duomenys apie:

9.1. žemės ūkio mašinas (Mobilizacijos katalogo 1 priedas Žemės ūkio mašinos);

9.2. kelių transporto priemones (Mobilizacijos katalogo 2 priedas Kelių transporto priemonės);

9.3. naftos produktų atsargas ir jų pristatymo galimybes į paskirties vietas Gyvybiškai svarbių valstybės funkcijų atlikimui (Mobilizacijos katalogo 3 priedas Naftos produktai);

9.4. maisto produktų gamybą/perdirbimą ir maisto produktų pristatymo galimybes į paskirties vietas, siekiant užtikrinti gyvybiškai svarbios valstybės funkcijos atlikimą – gyventojų būtinųjų poreikių tenkinimą aprūpinant juos maisto produktais ir geriamuoju vandeniu (Mobilizacijos katalogo 4 priedas Maistas);

9.5.	medikamentus (Mobilizacijos katalogo 5 priedas Medikamentai);

9.6.	medicinines priemones (Mobilizacijos katalogo 6 priedas Medicininės priemonės);

9.7.	farmacininkus (Mobilizacijos katalogo 7 priedas Didmenininkai ir gamintojai);

9.8.	geležinkelio bėgius (Mobilizacijos katalogo 8 priedas Geležinkelio bėgiai);

9.9.	kitus materialinius išteklius ir paslaugas reikalingus valstybės ir savivaldybių institucijoms ir įstaigoms paskirtų valstybinių mobilizacinių užduočių įvykdymui ir gyvybiškai svarbių valstybės funkcijų atlikimui. (Mobilizacijos katalogo 9 priedas Kiti ištekliai ir paslaugos).

10.	Departamentas, per 10 darbo dienų nuo Mobilizacijos katalogo sudarymo, jo elektroninę versiją krašto apsaugos sistemos Riboto naudojimo (toliau – RN) tinkle pateikia Lietuvos kariuomenei, o jei nėra galimybės pateikti elektroninės versijos RN tinklu, tuomet pateikia kompaktiniame diske arba popieriniame variante ant standartinio dydžio (A4 formato) lapų.

III SKYRIUS

PARAMOS KATALOGO TURINIO IR FORMOS REIKALAVIMAI

11. Priimančiosios šalies paramos galimybių katalogas (toliau – Paramos katalogas) susideda iš Karinės ir Civilinės dalių:

11.1. Paramos katalogo Karinėje dalyje pateikiama Lietuvos kariuomenės surinkta informacija apie Lietuvos kariuomenės galimybes teikti apgyvendinimo, ryšių, maitinimo, transporto, sandėliavimo, medicinos, mokymo, atliekų šalinimo ir kitas paslaugas, reikalingas teikiant priimančiosios šalies paramą (toliau – PŠP):

11.1.1. pasienio kontrolės punktus (Paramos katalogo 1 priedas Pasienio kontrolės punktai);

11.1.2. Lietuvos Respublikos krašto apsaugos sistemos struktūra (pateikiama schema ir aprašymas);

11.1.3. Lietuvos kariuomenės sausumos pajėgų struktūra (pateikiama schema ir aprašymas);

11.1.4. Lietuvos kariuomenės Karinių oro pajėgų struktūra (pateikiama schema ir aprašymas) karinio oro uosto Excel formato duomenų lentelė (Paramos katalogo 2 priedas Karinis oro uostas);

11.1.5. Lietuvos kariuomenės Karinių jūrų pajėgų struktūra (pateikiama schema ir aprašymas);

11.1.6. Lietuvos kariuomenės logistikos valdybos struktūra (pateikiama schema ir aprašymas);

11.1.7. Lietuvos kariuomenės logistiniai pajėgumai:

11.1.7.1. lauko paslaugų (maitinimas, vanduo, apgyvendinimas, dušai ir tualetai, skalbykla, elektra) pajėgumai ir apribojimai;

11.1.7.2. medicininės paramos pajėgumai ir apribojimai;

11.1.7.3. kiti logistiniai pajėgumai ir apribojimai;

11.1.7.4. judėjimo kontrolė teikiant PŠP;

11.1.8. pratybų vietos (poligonai) Excel formato duomenų lentelėje (Paramos katalogo 4 priedas Pratybų vietos);

11.1.9. galimos atvykstančių pajėgų dislokacijos vietos;

11.2. Paramos katalogo karinės dalies elektroninį projektą parengia Lietuvos kariuomenė ir pateikia Departamentui;

11.3. Departamentas rengiamoje Paramos katalogo Civilinėje dalyje pateikia iš CMI, kitų valstybės ir savivaldybių institucijų ir įstaigų, mobilizacijos ūkio subjektų gaunamą informaciją apie valstybės ir savivaldybių institucijų ir įstaigų, ūkio subjektų galimybes teikti apgyvendinimo, maitinimo, ryšių, komunalines, transportavimo, medicinos, sandėliavimo, pavojingų, medicininių ir kitų atliekų šalinimo, remonto, priežiūros ir kitas paslaugas, reikalingas rengiantis teikti PŠP ir (ar) ją teikiant, kuro, elektros energijos tiekimą, transporto infrastruktūra (oro uostai, jūrų uostai ir prieplaukos, visuomeniniai civilinės ir sportinės aviacijos aerodromai, vandens, automobilių kelių, geležinkelių, tiltų, tunelių infrastruktūrą) ir kitus duomenis, susijusius su PŠP teikimu:

11.3.1. Klaipėdos jūrų uosto aprašymas, PŠP teikimo galimybės Excel formato duomenų lentelėje (Paramos katalogo 3 priedas Jūrų uostas), nuotraukos, schemos, žemėlapiai;

11.3.2. vidaus vandenų uostų aprašymas, PŠP teikimo galimybės, prieplaukų duomenys, schemos, žemėlapiai;

11.3.3. oro uostų aprašymas, PŠP teikimo galimybės Excel formato duomenų lentelėje (Paramos katalogo 5 priedas Civilinis oro uostas), schemos, žemėlapiai;

11.3.4. geležinkelių aprašymas, PŠP teikimo galimybės Excel formato duomenų lentelėje (Paramos katalogo 6 priedas Geležinkelis), žemėlapiai;

11.3.5. Lietuvos kelių sistemos aprašymas, galimybės ir apribojimai teikiant PŠP, žemėlapiai;

11.3.6. Lietuvos tiltų, tunelių galimybės ir apribojimai teikiant PŠP Excel formato duomenų lentelėse (Paramos katalogo 7 priedas Tiltai ir 8 priedas Tunelių infrastruktūra), nuotraukos, schemos;

11.3.7. PŠP teikimo galimybės (visi civilinių pajėgumų duomenys susisteminti Excel formato duomenų bazėje (Paramos katalogo 9 priedas Priimančiosios šalies paramos teikimo galimybės savivaldybėse):

11.3.7.1. apgyvendinimo galimybės ir aikštelės stovykloms;

11.3.7.2. transportavimo paslaugos;

11.3.7.3. naftos produktų tiekimo paslaugos;

11.3.7.4. kelių / tiltų statybos ir rekonstrukcijos paslaugos;

11.3.7.5. komunalinės paslaugos;

11.3.7.6. sandėliavimo paslaugos;

11.3.7.7. medicinos paslaugos ir greitoji medicinos pagalba;

11.4. medicinos paslaugos (Excel formato duomenų lentelėje (Paramos katalogo 10 priedas Medicinos paslaugos);

11.5. Pavojingų objektų Lietuvos Respublikoje sąrašas;

11.6. Valstybinės reikšmės ir rizikos objektų, kurių apsaugai ir gynybai nuo galimų teroristinių antpuolių gali būti panaudota kariuomenė, sąrašas;

11.7. Lietuvos Respublikoje esančio UNESCO pasaulio paveldo objektų, nacionalinių saugomų teritorijų ir NATURA 2000 tinklo teritorijų sąrašas.

12. Paramos katalogo baigiamoji dalis, kurioje nurodomi:

12.1. Paramos kataloge vartojami trumpiniai;

12.2. krašto apsaugos sistemos, oro uostų, jūrų uosto, geležinkelio ir įmonių, teikiančių ryšio, energetikos, pašto paslaugas, internetinių puslapių nuorodos.

13. CMI, kitos valstybės ir savivaldybių institucijos ir įstaigos, mobilizacijos ūkio subjektai, gavę Departamento prašymą, Paramos katalogo civilinės dalies sudarymui reikalingą informaciją pateikia užpildydami Departamento pateiktą Paramos katalogo formą.

14. Metodikos priedų lentelėse gali būti pateikti informaciniai aprašymai, išplečiantys, papildantys ar paaiškinantys lentelių informaciją.

15. Paramos katalogui taikomi šie formos reikalavimai:

15.1. Paramos katalogas rengiamas, sudaromas ir tvarkomas krašto apsaugos sistemos RN tinkle kaip elektroninis dokumentas, Excel formato lentelėse, o Lietuvos Respublikos krašto apsaugos ministerijai teikiamas derinti atspausdintas standartinio dydžio (A4 formato) lapuose;

15.2. pirmame (tituliniame) Paramos katalogo lape per vidurį nurodomas Paramos katalogo pavadinimas, apatinėje paraštėje nurodyti Paramos katalogo sudarymo vieta ir metai;

15.3. Paramos katalogo turinys pateikiamas lape, segamame po titulinio lapo;

15.4. Paramos katalogo lapai pradedami numeruoti nuo titulinio lapo (lapai numeruojami viršutinės paraštės viduryje arabiškais skaitmenimis. Dokumento lape nurodomas lapo numeris ir bendras dokumento lapų skaičius);

15.5. Paramos katalogas yra sudaromas kompiuterinėje laikmenoje (tik skaityti);

15.6. Paramos katalogo Excel lentelių formos sudaromos atsižvelgiant į Šiaurės Atlanto sutarties organizacijos (NATO) Jungtinių sąjungininkų pajėgų Europoje vadavietės (SHAPE) nustatytus reikalavimus;

15.7. Paramos Katalogas rengiamas lietuvių kalba ir išverčiamas į anglų kalbą.

16.	Departamentas per 10 darbo dienų nuo Paramos katalogo sudarymo, jo elektroninę versiją pateikia Krašto apsaugos ministerijai, Lietuvos kariuomenei, Paramos katalogo anglišką elektroninę versiją – NATO vadavietėms: Jungtinių sąjungininkų pajėgų Europoje vadavietei (SHAPE), Jungtinių Amerikos Valstijų pajėgų Europoje vadavietei (EUCOM), Jungtinei sąjungininkų pajėgų vadavietei Briunsiume (JFC Brunssum), Neapolyje (JFC Naples) ir NATO pajėgų integravimo vienetui Lietuvoje (LTU NFIU).

IV SKYRIUS

BAIGIAMOSIOS NUOSTATOS

17.	Valstybės mobilizacinių galimybių katalogas įslaptinamas, saugomas ir išslaptinamas teisės aktų, reglamentuojančių įslaptintų dokumentų apsaugą ir administravimą, nustatyta tvarka.

_____________________